[2. s. efter Trinitatis fra anden række | Bibelselskabet](https://www.bibelselskabet.dk/2-s-efter-trinitatis-fra-anden-raekke)

Brande kirke 2.s.e.trin. 726 396 307 613 439/473 863 x 2

Godmorgen! I dag er det 2. søndag efter Trinitatis. Vi er på den tid af året, hvor evangeliet skal folde sig ud i vores liv. Efter jul og påske og pinse hører vi nu – i mange variationer – hvordan vi skal leve det, vi har hørt. I dag bliver der brugt store ord i alle tre bibellæsninger – både hos profeten Jeremias, i Johannes´Åbenbaring og i Lukasevangeliet. På hver deres måde minder de os om, at hvis vi vil være med, så skal vi også tage det alvorligt. Så skal det altså gøre en forskel i vores liv! Lad os fejre gudstjeneste sammen.

Vær du vor tolk, vær du vor taler,

vær du vor himmelske husvaler,

til vi blir ny fra top til tå! Amen

Prædiken

Vær du vor himmelske… hvad for noget? Hus-valer? Hu-svaler? Hvordan skal det synges, som vi gjorde lige før? Hvordan skal det siges? Ifølge Ordbog over det danske sprog er ordet sat sammen af HU, som er et gammelt ord for sind – og SVALE – som betyder at køle. At køle sindet – det vil sige at blive beroliget eller trøstet. I salmelinien beder vi altså Helligånden være vores himmelske trøster.

Jeg valgte salmen, fordi den passer til Bibelteksterne i dag. Og jeg valgte salmelinierne som bøn før evangelielæsningen, fordi de er med til at understrege, hvad vi har brug for. Vi har brug for Helligåndens hjælp til at tolke, til at trøste og til at køle sindet, så vi kan forstå de ord, vi har hørt i dag, så de kan føre til fornyelse også i vores liv.

Når man sådan bare lige hører ordene i dag – uanset om det er hos profeten Jeremias, eller det er i Johannes´Åbenbaring eller det er i Lukasevangeliet, så er det voldsomt. Der blev talt med virkelig store bogstaver hele vejen igennem.

Jeremias klagede over, at det var så hårdt at være profet. Men Gud svarede ham, at hvis han fremførte dyrebare ord og ikke bare kom med tom snak, så ville Gud tale igennem ham. Ja, han ville gøre Jeremias ligeså stærk som en mur af bronze, så han kunne stå fast overfor angreb og kritik.

I Johannes´Åbenbaring var der en menighed, der blev voldsomt kritiserede. De var hverken kolde eller varme. De var simpelthen lunkne. Intet værd. Lige til at hælde ned af brættet, som man siger. Nej, hvis de ville være med, så skulle de omvende sig lige med det samme. Så ville de få lov til at sidde på troen ved siden af Gud.

Og i evangeliet handlede det så om, hvad der skal til, hvis man vil følge Jesus. Det vender jeg tilbage til.

Men hvorfor råber ordene så højt i dag? Det er fordi, der er rigtig meget på spil. Der er noget, der er vigtigt. Der er noget, der er vigtigere end alt muligt andet.

Hvad skal vi sammenligne med? Bare i lille scala: Der er Ikonværksted her i weekenden i teltet ovre på den anden side af gaden. I kan jo gå en tur derover efter gudstjenesten. Der er maling og lim og perler og træ og blik og små tekster og alt muligt dingeldangel. Og børn og voksne maler og limer og hamrer og gør ved. Der er nogle – måske især børn – der bare skal have lavet så meget som muligt så hurtigt som muligt. Men der er også nogle, der sidder længe og tænker. De vil gerne lave noget, der har betydning. Finde den helt rigtige sætning. Kombinere den med det helt rigtige stykke træ eller metaltråd eller hvad det nu er. De laver en Ikon som afspejler noget af dem selv og hvad livet betyder for dem. Så tager det tid!

På samme måde: Hvis I går ind i sognegården, så har 4. klasse lavet altertavler. Der er nogle, der rigtig har gjort sig umage.

Og så hænger der masser af store og små malerier med den fælles titel: ”Skoven og Lyset”. Mange timers arbejde. Mange timers eftertænksomhed. Mange forsøg på, at male lyset, så det ikke bare er lys, men vækker noget i den, der ser billedet. Prøv selv at gå over og se!

På samme måde danner de ord vi hører i dag et billede eller et Ikon af, at der er noget, der er vigtigt.

Der er altså store ting på færde. Forstår vi ikke det, bliver Jesu ord helt umuligt bombastiske og krævende. Godt så. Men hvad var det egentlig, han sagde? Ja, han sagde flere ting. Så lad os nu tage en ting ad gangen:

Han begyndte med at sige til de folkeskarer, der fulgte ham, at hvis de ikke hadede deres far og mor, hustru og børn, ja, deres eget liv – altså alt det, der betyder mest for de allerfleste mennesker – hvis de ikke gav afkald på alt, sådan som Jesus selv gav afkald på alt på korset - så kunne de ikke være hans discipel.

Det er der mange, der har gjort gennem tiden. Hele det katolske klostervæsen med munke og nonner bygger på at give afkald på de fleste menneskelige relationer for at tilbede og elske og adlyde Gud alene.

Men hvordan skal *vi* forstå det? Hvordan skal *vi* leve det? Vi som bor i Brande og som er ret almindelige. Jeg tænker, at vi skal forstå, at der er noget, der er endnu mere grundlæggende end hvem, der har født mig, hvem jeg er gift med, hvilke børn jeg muligvis sætter i verden. Noget, der er endnu mere grundlæggende end alt muligt andet vigtigt.

At hade sin far og mor handler ikke om følelser. Det er ikke følelsen at hade. Det er derimod et spørgsmål om prioritering. At Jesus blev menneske. At han levede, døde og opstod igen, at han er min frelser – og at jeg skal følge ham, det er noget endnu mere grundlæggende end hvem der er min far eller mor.

Det er et familieskab, som vi fik del i, da korsets tegn blev tegnet ved dåben og det kommer før alt andet familieskab.

Det kan også siges meget enkelt: Man holder jo ikke bare op med at tro for husfredens skyld! Man holder jo ikke bare op med at tro, fordi det er forbudt eller fordi det ikke er moderne længere eller fordi andre mener det er noget pjat eller noget gammelt overtro.

Jeg tror, fordi det er grundlaget under grundlaget – og ikke en noget, jeg tager af og på sammen med præstekjolen.

Men man skal have en plan. Det var sådan Jesus fortsatte i følge evangeliet.

Han kom med to eksempler:

Hvis du vil bygge et tårn – så skal du planlægge det, så det kan fuldføres. Sådan at du ikke bliver til grin i hele byen.

Hvis du vil gå i krig – som må du forberede det, så krigen kan vindes. Ellers ender det med, at det er dig, der må overgive dig og bede om fred.

Var det gode råd, Jesus kom med? Til bygherrer og til krigere? Nej, det var gode råd til alle og enhver om at have prioriteringerne i orden.

Der skal handling til! Det nytter ikke noget, at vi bare tåger forvildede rundt. Derimod skal vi reagere ærligt og redeligt på det, at vi er kaldet til at være Guds børn og Jesu disciple. Evangeliet er en gave til os – men det kræver også et svar af os.

Det kræver en prioritering – og dermed også noget vi skal give afkald på – at være Jesu discipel.

Hvad skal vi så give afkald på? F.eks at gøre os selv til centrum i vores liv og i stedet gøre Guds søn til centrum og det Guds søn vil med vores liv.

Og at leve det i tro, det handler ikke nødvendigvis om at tænke på Gud hele tiden – men mest af alt om at løfte hovedet og åbne øjnene og genkende Guds billede i det menneske, der står foran mig.

Til sidst talte Jesus om salt. Salt giver maden smag og fylde og kraft. Sådan skal det også være med os, når vi vælger at følge grundlaget under grundlaget.

At være salt det er ikke at være slap og tåge rundt og kun være optaget af sig selv – men det er at åbne øjnene og se sig omkring og erkende; hvad er vigtigt? Og så er det at forstå, at det vigtige, det er ikke lille mig, men det er ham, Jesus, der kom med Guds kærlighed og Guds krav til mennesker – og det er de mennesker, som er omkring mig – og som jeg skal give Guds kærlighed videre til. Det er det grundlæggende. Amen